B4-0842/98

Ψήφισμα σχετικά με την κατάσταση στην Καμπότζη

Το Ευρωπαϊκό Κοινοβούλιο,

- έχοντας υπόψη τις συμφωνίες των Παρισίων,

- έχοντας υπόψη το Σύνταγμα της Καμπότζης,

- έχοντας υπόψη τις γενικές εκλογές που διεξήχθησαν στην Καμπότζη στις 26 Ιουλίου 1998,

- έχοντας υπόψη τα ψηφίσματα των Ηνωμένων Εθνών για την Καμπότζη

- έχοντας υπόψη τα προηγούμενα ψηφίσματά του για την Καμπότζη,

- έχοντας υπόψη τη δήλωση των κρατών ASEAN, της 9ης Σεπτεμβρίου 1998,

Α. λαμβάνοντας υπόψη ότι οι πρόσφατες εκλογές στην Καμπότζη δεν στάθηκε δυνατόν να διεξαχθούν πλήρως σε ουδέτερο πολιτικό κλίμα και ότι τα κόμματα της αντιπολίτευσης δεν είχαν πρόσβαση ούτε στην τηλεόραση, ούτε στο ραδιόφωνο προκειμένου να εκθέσουν τα προγράμματά τους με αποτέλεσμα να μην μπορέσουν να διεξαγάγουν ελεύθερα τον προεκλογικό τους αγώνα, ιδιαίτερα στην ύπαιθρο,

Β. έχοντας υπόψη ότι από τον μήνα Αύγουστο 1998 οι οπαδοί της αντιπολίτευσης αμφισβητούν τα αποτελέσματα των εθνικών εκλογών που διεξήχθησαν στις 26 Ιουλίου 1998 και που ανέδειξαν νικητή το Κόμμα του Λαού της Καμπότζης, του Αντιπροέδρου της Κυβέρνησης Hun Sen,

Γ. λαμβάνοντας υπόψη την ταχεία επιδείνωση της κατάστασης των ανθρωπίνων δικαιωμάτων μέ τη σύλληψη ηγετών της αντιπολίτευσης βάσει πλαστών αποδείξεων και με τις εκρήξεις βίας εκ μέρους των καμποτζιανών κυβερνητικών δυνάμεων κατά τη διάρκεια ειρηνικών διαδηλώσεων, με αποτέλεσμα να φονευθεί ένα τουλάχιστον άτομο,

1. εκφράζει την έντονη ανησυχία του για την ανάπτυξη, στην Καμπότζη, ενός κλίματος βίας και ξενοφοβίας που απειλεί τη συνταγματική τάξη και την εσωτερική ειρήνη;

2. κρίνει ότι το κλίμα αυτό οφείλεται κατά μεγάλο μέρος στη συνεχιζόμενη ανικανότητα των κυριοτέρων πολιτικών κομμάτων - τα οποία πρόκειται να εκπροσωπηθούν στο Κοινοβούλιο με βάση τα αποτελέσματα των εκλογών της 26ης Ιουλίου 1998 - να επιτύχουν από κοινού μια ελάχιστη πολιτική συναίνεση;

3. παρατηρεί όντως ότι οι τελευταίες γενικές εκλογές δεν επέτρεψαν σε κανένα πολιτικό κόμμα να επιτύχει επαρκή κοινοβουλευτική πλειοψηφία, ώστε να μπορεί να ασκήσει μόνο του την εξουσία, δημιουργώντας κατ' αυτό τον τρόπο, για τα τρία κυριότερα κόμματα, μία ηθική και πολιτική υποχρέωση συνεργασίας;

4. καλεί ως εκ τούτου τις κυβερνητικές αρχές και το Κόμμα του Λαού της Καμπότζης (P.P.C.) αφενός, το FUNCIPEC και το Κόμμα του Sam Rainsy (P.S.R.) αφετέρου, να δρομολογήσουν χωρίς αναβολή μια διαδικασία πολιτικής συνεννόησης με στόχο την αποκλιμάκωση της βίας και την εγκατάσταση, μεταξύ αυτών ενός πνεύματος συμβιβασμού σύμφωνα με τη λογική των συμφωνιών που υπογράφηκαν στο Παρίσι;

5. στο πνεύμα αυτό καλεί την κυβέρνηση, το Κόμμα του Λαού της Καμπότζης (P.P.C.) και τα κόμματα της αντιπολίτευσης να απέχουν από κάθε πρωτοβουλία ικανή να οξύνει το πολιτικό κλίμα και να οδηγήσει την Καμπότζη σε μια λογική συγκρούσεων με απρόβλεπτες συνέπειες και επιδοκιμάζει συνεπώς το γεγονός ότι η FUNCIPEC δεν ακολούθησε την τακτική της μη συμμετοχής στο Κοινοβούλιο;

6. εφιστά την προσοχή των κυβερνητικών αρχών Χμερ, που διαθέτουν τη διοίκηση και τις ένοπλες δυνάμεις στις πολύ σοβαρές συνέπειες που θα είχε μια πολιτική κατάργησης των θεμελιωδών ελευθεριών όπως είναι η ελευθερία διαδήλωσης, μία πολιτική καταπίεσης των κομμάτων της αντιπολίτευσης καθώς και εκφοβισμού, ακόμη δε και σύλληψης των ηγετών τους;

7. εκφράζει την ελπίδα ότι μια αλλαγή στάσης των πολιτικών κομμάτων, βασιζόμενη στην εμπιστοσύνη του λαού Χμερ, θα επιτρέψουν στον Βασιλιά Νοροντόμ Σιχανούκ να διαδραματίσει, στην υπηρεσία της εσωτερικής ειρήνης και του εποικοδομητικού διαλόγου, το ρόλο του «ύπατου διαιτητή» που του αναγνωρίζει το Σύνταγμα της χώρας;

8. επιβεβαιώνει την ανάγκη να συνδεθεί άμεσα η συνέχιση της διεθνούς βοήθειας εν γένει και ειδικότερα της ευρωπαϊκής βοήθειας, με τη συνέχιση της δημοκρατικής διαδικασίας, η οποία συνεπάγεται τον εκ μέρους των διαφόρων κομμάτων της Καμπότζης - και κυρίως του κόμματος που βρίσκεται στην εξουσία - σεβασμό της συνταγματικής τάξης, των δημοσίων ελευθεριών και του πολιτικού πλουραλισμού;

9. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.